મહારાષ્ટ્રની ભાજપ સરકારનું વ્યાપમ કૌભાંડ અને મહારાષ્ટ્રની કોંગ્રેસ સરકારનું આદર્શ કૌભાંડ બંને આરટીઆઇને કારણે જ બહાર આવ્યા હતા. તેના કારણે જ સત્તાધીશો ડરતા રહે છે કે કોઈ એકાદ નાનકડી માહિતી અરજી કરીને માગી લેવાશે તો પોતાનો ભાંડો ફૂટી જશે. હવે એવી કોશિશ થઈ રહી છે કે કૌભાંડ ખુલ્લું પડી જાય તેવી માહિતી આપવામાં ગલ્લાંતલ્લાં કરવામાં આવે છે. અધિકારીઓ વાત ટાળે છે. એકથી બીજી અને બીજીથી ત્રીજી કચેરીએ ધક્કા ખવરાવાય છે. ટેક્નિકલ ખામી કાઢીને અધુરી કે ખોટી માહિતી આપી દેવાય છે. શક્ય એટલું મોડું કરવામાં આવે. મોડું કરવા સામે અરજી કરો તેમાં પણ મોડું થાય. મોડામાં મોડું થાય તે સામે અપિલ કરો અને માહિતી કમિશનરની કચેરી સુધી પહોંચો ત્યાં પણ વિલંબ થાય છે. અરજીઓની સંખ્યામાં લાખોમાં પહોંચી ગઈ હોવાથી હવે માહિતી પંચમાં પણ માહિતી ના મળી હોવાની ફરિયાદો કરતી અરજીઓનો પણ ઢગલો થવા લાગ્યો છે. આવી ફરિયાદોનો નિકાલ કરવામાં રાબેતા મુજબ વિલંબ થવા લાગ્યો છે. ભારતીય ન્યાયતંત્ર પર દરેક નાગરિકને વિશ્વાસ છે, પણ તેમાં ન્યાય મેળવવામાં અસહ્ય વિલંબ થાય છે. તેમાં પણ પૈસાદાર અને હોશિયાર વકીલો સામે સામાન્ય અસીલ અને નબળા વકીલોને ન્યાય મળતો નથી. ન્યાય મળે ત્યારે એટલો વિલંબ થયો હોય કે અર્થહિન સાબિત થાય.